Broj: 711-I-2127-M-382/22-02-21

Zagreb, 16. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Davorina Ivanjeka, kao zamjenika predsjednice Povjerenstva te Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 9. u vezi sa člankom 8. stavak 4. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Bojane Orsić,** **članice Uprave - direktorice trgovačkog društva PODUZETNIČKO - RAZVOJNI CENTAR OPĆINE ERDUT LOKALNA RAZVOJNA AGENCIJA d.o.o. za pružanje usluga,** za davanjem mišljenja Povjerenstva, na 186. sjednici, održanoj dana 16. rujna 2022., daje sljedeće:

**MIŠLJENJE**

1. **Temeljem odredbe članka 17. stavka 2. ZSSI-a, obveznica Bojana Orsić, može istovremeno uz profesionalno obnašanje dužnosti** **članice Uprave - direktorice trgovačkog društva PODUZETNIČKO-RAZVOJNI CENTAR OPĆINE ERDUT LOKALNA RAZVOJNA AGENCIJA d.o.o. obavljati poslove voditeljice u okviru projekta „Daljski pachwork“ koji provodi udruga Zajedno za zajednicu te za obavljanje ovih poslova primiti naknadu.**
2. **Temeljem odredbe članka 17. stavka 4. ZSSI-a obveznica Bojana Orsić je dužna prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke.**

1. **Nije suprotno odredbama ZSSI-a da se obveznici Bojani Orsić uz plaću za obnašanje dužnosti direktorice trgovačkog društva iz točke I. izreke isplaćuju troškovi prehrane, ako je to pravo za nju propisano zakonom ili općim aktom donesenim na temelju zakona.**

Obrazloženje

Zahtjev za davanjem mišljenja Povjerenstva podnijela je obveznica Bojana Orsić, članica Uprave - direktorica trgovačkog društva PODUZETNIČKO-RAZVOJNI CENTAR OPĆINE ERDUT LOKALNA RAZVOJNA AGENCIJA d.o.o. za pružanje usluga. U Povjerenstvu je zahtjev zaprimljen 12. rujna 2022. pod poslovnim brojem 711-U-7742-M-382/22-01-5, povodom kojeg se vodi predmet broj M-382/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici ZSSI-a.

Uvidom u sudski registar nadležnog trgovačkog suda o Osijeku, utvrđeno je da je Općina Erdut jedini osnivači trgovačkog društva PODUZETNIČKO-RAZVOJNI CENTAR OPĆINE ERDUT LOKALNA RAZVOJNA AGENCIJA d.o.o. za pružanje usluga te je stoga članica Uprave - direktorica navedenog društva dužna postupati sukladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je od 2015. članica udruge koja je u 2021. izradila projektni prijedlog odobren u 2022. godini. Navodi da je naziv projekta „Daljski pachwork“ te da je opći cilj istog podizanje svijesti lokalnom stanovništvu i široj javnosti o važnosti restauriranja i ponovne uporabe raznih vrsta otpada kao učinkovite metode gospodarenja otpadom.

Nadalje navodi da su specifični ciljevi navedenog projekta umanjenje štetnog utjecaja na okoliš restauriranjem i prenamjenom otpada, organiziranje seta radionica za prenamjenu i ponovnu uporabu raznih vrsta otpada, neformalno educiranje lokalnog stanovništva o restauriranju i prenamjeni otpada u predmete za svakodnevnu uporabu te dr.

Zaključno navodi da su u proračunu projekta predviđene uloge članova udruge te da je u ovom projektu planirano da bude voditelj projekta uz bruto II naknadu od 2.500,00 kn, slijedom čega obveznica traži mišljenje Povjerenstva može li temeljem ugovora o djelu raditi kao voditelj projekta „Daljski pachwork“ uz primanje navedene naknade.

Obveznica također mišljenje Povjerenstva može li kao obveznica primati paušalnu naknadu za podmirivanje troškova prehrane.

Povodom traženja Povjerenstva, obveznica je dodatno navela kako trgovačko društvo u kojem obnaša dužnost direktorice nema sklopljenih ugovora s udrugom Zajedno za zajednicu, te da ne postoje izdani računi prema udruzi, niti je ista udruga fakturirala račune navedenom društvu, odnosno da društvo nije bila partner u projektima koje provodi ista udruga.

U imovinskoj kartici koju je podnijela Povjerenstvu povodom stupanja na dužnost članice Uprave – direktorice trgovačkog društva PODUZETNIČKO-RAZVOJNI CENTAR OPĆINE ERDUT LOKALNA RAZVOJNA AGENCIJA d.o.o. za pružanje usluga, obveznica je navela da istu dužnost obnaša profesionalno.

Sukladno članku 7. točki d) ZSSI-a, obveznicima je zabranjeno primiti dodatnu naknadu za poslove obnašanja javnih dužnosti. Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. istoga članka.

Iz zahtjeva za mišljenjeproizlazi da bi obveznica istodobno s obnašanjem dužnosti članice Uprave trgovačkog društva u vlasništvu jedinice lokalne samouprave sudjelovala u svojstvu voditeljice na projektu „Daljski pachwork“ koji provodi udruga čija je članica od 2015. godine temeljem ugovora u djelu te uz primanje naknade u iznosu od 2.500,00 kn. Opći cilj navedenog projekta je podizanje svijesti lokalnom stanovništvu i široj javnosti o važnosti restauriranja i ponovne uporabe raznih vrsta otpada kao učinkovite metode gospodarenja otpadom.

S obzirom na navedene okolnosti obavljanja poslova temeljem ugovora o djelu, Povjerenstvo zaključuje da se radi o obavljanju povremenih poslova, koje obveznici mogu obavljati istodobno s profesionalnim obnašanjem javne dužnosti.

Stoga temeljem odredbi članka 17. stavka 2. ZSSI-a obveznica Bojana Orsić, može istodobno uz profesionalno obnašanje dužnosti člana Uprave – direktorice trgovačkog društva PODUZETNIČKO-RAZVOJNI CENTAR OPĆINE ERDUT LOKALNA RAZVOJNA AGENCIJA d.o.o.obavljati poslove voditeljice projekta „Daljski pachwork“ u okviru projekta „Daljski pachwork“ koji provodi udruga Zajedno za zajednicute za njihovo obavljanje primiti naknadu, koju je sukladno odredbi članka 17. stavka 4. ZSSI-a dužna navesti prilikom podnošenja godišnje imovinske kartice.

Povjerenstvo polazeći od članka 5. stavka 1. točke 2. ZSSI-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznica istodobno uz primanje plaće za obnašanje javne dužnosti može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se i na troškove prehrane, stoga nije suprotno odredbama ZSSI-a da obveznica Bojana Orsić uz plaću za obnašanje dužnosti člana Uprave – direktorice trgovačkog društva PODUZETNIČKO-RAZVOJNI CENTAR OPĆINE ERDUT LOKALNA RAZVOJNA AGENCIJA d.o.o. primi ovu naknadu, ako je to propisano zakonom ili općim aktom donesenim na temelju zakona.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

ZAMJENIK PREDSJEDNICE POVJERENSTVA

Davorin Ivanjek, dipl. iur.

Dostaviti:

1. Obveznica Bojana Orsić, elektroničkom dostavom
2. Objava na internetskoj stranici Povjerenstva
3. Pismohrana